Ploegbreker - Wikipedia
Die ploegbreker (Erythrina zeyheri, vernoem na Karl Zeyher) is 'n bladwisselende dwergstruik van Suid-Afrika en Lesotho wat niks hoër as 60 cm groei nie. Eintlik is hulle ondergrondse koraalbome en hulle naam verwys na die feit dat 'n ploeg dikwels breek indien dit op so 'n ondergrondse boom stoot.
Die peulplant is inheems aan die sentrale plato, waar dit wydverspreid voorkom in grasveld. Hulle groei in kleigrond en soms sandgrond, in die nabye van spruite en vleie, waar hulle in kolonies kan voorkom.
Die haarlose, drieledige blare het skerp gekromde stekels langs die hoofas en groter syare, wat aan die ondersy opgehewe is. Die lote en blare word jaarliks uitgestoot, en sterf weg tydens strawwe hoëveldse winters, wanneer die plant oorleef as 'n aansienlike knolagtige wortelstok met kort bogrondse stingels. Bloeiwyses word in die somer voortgebring, van Oktober tot Januarie. Die hangende skarlakenkleurige, of by uitsondering wit, blomme het rooi blomkelke.
Die vrugte is gladde, swart peule, wat elk 'n paar harde, oranjerooi sade bevat.
Dit is 'n voedselplant vir die mot Terastia margaritis.
↑ 1,0 1,1 1,2 1,3 1,4 Elliot Lithudzha, K Behr,. "Erythrina zeyheri". plantzafrica.com (in Engels). South African National Biodiversity Institute. Geargiveer vanaf die oorspronklike op 11 November 2016. Besoek op 19 Desember 2012. AS1-onderhoud: extra punctuation (link) AS1-onderhoud: meer as een naam: authors list (link)
↑ Botanic Notables: The Immortal Underground Forest Anna Laurent Garden Design.
↑ Verslae uit Botswana en Zimbabwe word betwis, kyk: "Erythrina latissima E. Mey. (Notas)". Flora Zambesiaca. kew.org. Besoek op 21 Desember 2012.
↑ 4,0 4,1 4,2 van Wyk, Braam; et al. (1988). Veldgids tot die Veldblomme van die Witwatersrand en Pretoria. Cape Town: Struik. pp. 206–207. ISBN 0-86977-815-3. Explicit use of et al. in: |first= (help)
↑ Goff, R. "Terastia margaritis". African Moths (in Engels). Geargiveer vanaf die oorspronklike op 6 Desember 2017. Besoek op 21 Desember 2012.
'n Kolonie ploegbrekers na 'n veldbrand, Operation wildflower
Wikimedia Commons het meer media in die kategorie Erythrina zeyheri.
Ontsluit van "https://af.wikipedia.org/w/index.php?title=Ploegbreker&oldid=2246401"
Last edited on 3 Augustus 2020, at 06:53
Die bladsy is laas op 3 Augustus 2020 om 06:53 bygewerk.